Na temelju članka 35. Zakona o vlasništvu i drugim stvarnim pravima („Narodne novine“ broj 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09., 143/12. i 152/14.) i članka 32. Statuta Općine Kalnik („Službeni glasnik Koprivničko-križevačke županije“ broj 5/13, 4/18. i 4/20), Općinsko vijeće Općine Kalnik na 19. sjednici održanoj 14. lipnja 2020. donijelo je

**O D L U K U**

**o davanju na upravljanje i korištenje kuće i dvora**

**Kalnik u Belkah (Vilhemova kuća)**

Članak 1.

Općina Kalnik kao vlasnik kuće i dvora Kalnik u Belkah (Vilhemova kuća), koja je izgrađena na kč.br. 281/2, k.o. Kalnik, upisana u zk.ul.br. 2366 (u daljnjem tekstu: Nekretnina) daje isto na upravljanje i korištenje općinskom poduzeću LIFE KALNIK d.o.o., Trg Stjepana Radića 5, Kalnik, OIB: 60025624044 (u daljnjem tekstu: Upravitelj) bez naknade.

Članak 2.

Nekretnina se daje na upravljanje i korištenje na neodređeno vrijeme.

Članak 3.

Upravitelj ne može Nekretninu ili njezin dio otuđiti niti opteretiti nikakvim teretom.

Članak 4.

Upravitelj je obvezan snositi sve materijalne troškove kao i eventualne druge troškove nastale u svezi upravljanja Nekretninom.

Članak 5.

Upravitelj mora upravljati Nekretninom pažnjom dobrog gospodara, a u interesu Općine Kalnik.

Upravitelj se obvezuje jednom godišnje podnijeti općinskom načelniku Općine Kalnik (u daljnjem tekstu: općinski načelnik) izvješće o upravljanju Nekretninom.

Članak 6.

Upravitelj je obvezan u roku 60 dana od dana stupanja na snagu ove Odluke donijeti plan upravljanja Nekretninom uz prethodnu suglasnost općinskog načelnika.

Plan upravljanja Nekretninom iz stavka 1. ovoga članka mora sadržavati odredbu da UDRUGA HRVATSKIH BRANITELJA DOMOVINSKOG RATA KALNIK ima pravo korištenja Nekretnine bez naknade za potrebe udruge.

Članak 7.

Davanje Nekretnine na upravljanje i korištenje Upravitelju, može se izmijeniti i/ili prekinuti zbog potreba Općine Kalnik, u slučaju da Upravitelj prestane postojati ili prestane potreba korištenja od strane Upravitelja, kao i u slučaju nepridržavanja ili lošeg provođenja odredbi ove Odluke koje se odnose na prava i obveze Upravitelja, te ukoliko to bude uvjetovano promjenom okolnosti ili primjenom zakonskih propisa.

Članak 8.

Općina Kalnik i Upravitelj sklopit će ugovor o upravljanju i korištenju Nekretnine iz članka 1. ove Odluke, kojim će regulirati međusobna prava i obveze.

Ovlašćuje se općinski načelnik da u skladu s odredbama ove Odluke zaključi Ugovor iz stavka 1. ovog članka.

Članak 9.

Ova Odluka stupa na snagu danom donošenja i objavit će se na oglasnoj ploči i internet stranici Općine Kalnik.

OPĆINSKO VIJEĆE OPĆINE KALNIK

KLASA: 372-03/20-01/08

URBROJ: 2137/23-20-1

Kalnik, 14. lipnja 2020. **PREDSJEDNIK:**

**Igor Tomić,** univ.bacc.ing.mech.